SL Uradni list Evropske unije C 89/4

Objava vloge na podlagi člena 6(2) Uredbe Sveta (ES) št. 510/2006 opozorilo o zaščiti geografskih označb in označb porekla za kmetijske proizvode in živila

2009/C 89/04

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„TRUSKAWKA KASZUBSKA“ ali „KASZËBSKÔ MALËNA“

ES št.: PL-PGI-0005-0593-19.03.2007

ZGO ( X ) ZOP ( )

1. Naziv

„Truskawka kaszubska“ ali „kaszëbskô malëna“

Naziv „truskawka kaszubska“ se navadno uporablja pri trgovinskem poslovanju s tem proizvodom, predvsem med Kašubi in osebami, ki nimajo kašubskega izvora. Ta naziv se uporablja pri prodaji proizvoda na tujih trgih ali na poljskem trgu izven Kašubske pokrajine. Drugi uporabljeni naziv je „kaszëbskô malëna“. Ta naziv se pogosto uporablja v splošnem jeziku. Izhaja iz kašubskega jezika in ga zato bolj uporabljajo prebivalci tega območja, tj. Kašubi. Naziva sta zamenljiva.

2. Država članica ali tretja država

Poljska

3. Opis kmetijskega proizvoda ali živila

Vrsta proizvoda (kot v Prilogi II)

Skupina1.6 Sadje, zelenjava in žita, sveži ali predelani

3.1 Opis proizvoda, za katerega se uporablja ime iz točke 1

Samo sorte jagod s spodaj opisanimi organoleptičnimi značilnostmi se lahko prodajajo z nazivom „truskawka kaszubska“ ali „kaszëbskô malëna“:

Sadje namenjeno neposredni uporabi (namizno sadje)

1. Elsanta

1.1. Videz in oblika: sadež, ki ima najmanj 18 mm premera, stožčasto okrogle do stožčaste oblike, cel, nepoškodovan, s pecljem.

1.2. Na površini je svetlo rdeče barve, gladka, dokaj enakomerno obarvana; meso je od svetlo rožnate do svetlo rdeče barve, dokaj enakomerno obarvano v prerezu.

1.3. Čvrstost: meso je zelo sočno, čvrsto.

1.4. Okus in vonj: sladek, aromatičen, uravnotežen, spominja na gozdno jagodo.

2. Honeoye

2.1. Videz in oblika: sadež, ki ima najmanj 18 mm premera, stožčasto okrogle do stožčaste oblike, pri čašici se zoži in se oblikuje v nekakšen vrat, cel, nepoškodovan, s pecljem.

2.2. Barva: od intenzivno rdeče do temno rdeče barve, enakomerno po vsej površini, z visokim sijajem. Meso je dokaj enakomerne svetlo rdeče barve.

2.3. Čvrstost: meso je sočno, izredno čvrsto.

2.4. Okus in vonj: sladek, aromatičen, uravnotežen, spominja na gozdno jagodo.

Jagode sorte Elsanta in Honeoye so lahko poimenovane „truskawka kaszubska“ ali „kaszëbskô malëna“, če so razvrščene v razred „Ekstra“ ali „Razred I“. Za naziv „truskawka kaszubska“ ali „kaszëbskô malëna“ morajo jagode imeti naslednje lastnosti:

— biti morajo intenzivno rdeče barve na najmanj 80 % površine;

— morajo biti enakomerne oblike, brez posebnih nepravilnosti;

— na dotik morajo biti čvrste , brez sledov gnilobe ali znakov bolezni.

Sadje namenjeno predelavi

3. Senga Sengana

3.1. Videz in oblika: sadeži različnih velikosti, široki in stožčasti s prisekanim vrhom, v obliki srca, okrogle in ovalne oblike, celi, nepoškodovani, s pecljem ali brez.

3.2. Barva: od intenzivno rdeče do temno rdeče barve, enakomerno po vsej površini. Meso je dokaj intenzivno rdeče barve.

3.3. Čvrstost: meso je čvrsto, sočno ali izredno sočno in dokaj trdno.

3.4. Okus in vonj: sladek, aromatičen, uravnotežen, spominja na gozdno jagodo.

3.2 Surovine (samo za predelane proizvode)

—

3.3 Krma (samo za proizvode živalskega izvora)

—

3.4 Posebni proizvodni postopki, ki jih je treba izvajati na opredeljenem geografskem območju

Vse faze pridelave jagode „truskawka kaszubska“ ali „kaszëbskô malëna“ morajo biti izvedene na geografskem območju iz točke 4. Zemlja, namenjena pridelavi, mora imeti revnejšo prst razreda IV, V ali VI. Sadeže se pobira ročno, ko so zreli in pravilno razviti, zdravi, sveži, čvrsti, celi, nepoškodovani, niso zmečkani ali vlažni, čisti in brez sledi plesni ali proizvodov za zaščito rastline. Jagode morajo biti nasajene v vrstah, v razmaku od 20 do 35 cm. Razdalja med vrstami mora biti od 70 do 100 cm. V primeru uporabe gnoja, količine ne smejo presegati 30 ton na hektar. Obdelovalne tehnike, predvsem intenzivno gnojenje, za pridobivanje pridelka nad 25 ton jagod na hektar, niso dovoljene.

3.5 Posebna pravila za rezanje, ribanje, pakiranje itd.

Jagode morajo biti zložene v plasteh, ki so debele največ 10 cm.

3.6 Posebna pravila za označevanje

—

4. Jedrnata opredelitev geografskega območja

„Truskawka kaszubska“ ali „kaszëbskô malëna“ se proizvaja v pokrajinah Kartuski, Kościerski ali Bytowski, ter v občinah Przywidz, Wejherowo, Luzino, Szemud, Linia, Łęczyce in Cewice.

5. Povezava z geografskim območjem

5.1 Posebnost geografskega območja

Okoljski pogoji so homogeni znotraj proizvodnega območja za „truskawka kaszubska“ ali „kaszëbskô malëna“, določenega v točki 4. Geografsko gledano gre za pokrajino kašubskih jezer, ki je zgodovinsko znana kot Kašubija.

Naravno okolje v pokrajini kašubskih jezer je drugačno v primerjavi s sosednjimi območji z vidika podnebja, reliefnosti in vrste prsti.

Za pokrajino kašubskih jezer je značilno, da so podnebne razmere malo ostrejše od razmer v sosednjih območjih. To pa zaradi nadmorske višine območja, ki se nahaja na višino od 180 do 300 m. Pogost dotok polarne kontinentalne zračne mase z vzhoda še dodatno zaostruje podnebje.

V primerjavi z obalnim podnebjem so tu temperaturna nihanja med letnimi časi bolj občutna. Padavine so s 700 mm na leto malenkost višje od nacionalnega povprečja, pretežno so prisotni zahodni vetrovi. Rastna sezona je med najkrajšimi na Poljskem, in sicer med 180 in 200 dnevi. Zadevno območje ima pretežno prst, imenovano podzol iz peska, proda in ilovice. Gre za prst razreda IV, V in VI, tj. manj rodovitno prst. Rjava prst iz proda in ilovice je prisotna v manjšem obsegu in je bolj rodovitna od podzola. Ozemlje namenjeno pridelavi ima navadno pH vrednost med 5,0 in 6,0. Pokrajina kašubskih jezer ima postglacialni relief, za katerega je značilno veliko število korit in jezer. Proizvodno območje jagod „truskawka kaszubska“ ali „kaszëbskô malëna“ zajema 32 občin, od katerih je 21 občin znotraj območja z omejenimi možnostmi v nižinskem predelu II, 10 pa jih je v območju I.

5.2 Posebnost proizvoda

Specifičnost jagod je predvsem njihov zelo močen, izjemen in intenziven okus ter vonj. Poleg tega je za jagode „truskawka kaszubska“ ali „kaszëbskô malëna“ značilno, da so bolj sladke po okusu kot sadeži iz drugih regij.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO)

Specifične lastnosti kakovosti jagod „truskawka kaszubska“ ali „kaszëbskô malëna“ opisane v točki 5.2 so rezultat specifičnih podnebnih okoliščin in značilnosti tal iz točke 5.1.

Revnejša prst in ostrejše podnebje pokrajine kašubskih jezer vplivajo na kasnejše cvetenje jagod in krajšanje rastne sezone. Izpostavljenost naravnim dejavnikom, predvsem ostrejšemu podnebju, ima pozitivne vplive na oblikovanje in zorenje jagod, medtem ko so revnejša prst in neugodni pogoji pridelave neprimerni za ostale pridelke.

Višinske razlike omogočajo gojenje jagod na južnih pobočjih, kar omogoča pravilno zorenje sadežev. Ti dejavniki in rahla kislost prsti pripomorejo k pridelavi jagod. Po zgodovinskih pričevanjih je bilo gojenje jagod v Kašubiji uvedeno v dvajsetih in tridesetih letih dvajsetega stoletja. Visoka kakovost in vedno večja priljubljenost jagod sta povzročili širjenje jagodnih polj, ki so v več kot petdesetih letih postala del kašubijske pokrajine. V zgodnjih sedemdesetih letih je bil zaradi izredne obilice jagod organiziran festival obiranja jagod. To je festival na odprtem, ki je organiziran enkrat letno, na prvo julijsko nedeljo. Festival obiranja jagod je z več deset tisoč obiskovalcev največji dogodek območja, njihovo število pa narašča vsako leto. Podatek, da sta bili leta 2005 v enem samem dnevu prodani skoraj 2 toni jagod, priča o priljubljenosti festivala.

Priljubljenost jagode „truskawka kaszubska“ ali „kaszëbskô malëna“ potrjujejo tudi številni članki in drugi znaki, ki pričajo o tem, da so jagode postale del kulture in identitete prebivalcev Kašubije. Lokalni časopisi objavljajo novice, pomembne za pridelovalce jagod, in na široko opisujejo vloženi trud za skupno delovanje in zavzemanje skupnega stališča o jagodah „truskawka kaszubska“ ali „kaszëbskô malëna“, kot tudi o dejanjih za zaščito specifične kakovosti in okusa teh jagod.

Ukrepi s strani kupcev (hladilnice in predelovalni obrati) tudi odražajo visoko priljubljenost, ki jo imajo jagode „truskawka kaszubska“ ali „kaszëbskô malëna“, ki dozorijo pozneje od jagod iz drugih regij Poljske. Dodatno pa priljubljenost tudi potrjujejo poskusi prodaje jagod, ki dozorijo prej, z nazivom „truskawka kaszubska“ ali „kaszëbskô malëna“ in izhajajo iz drugih regij.

Priljubljenost jagod „truskawka kaszubska“ ali „kaszëbskô malëna“ in tesna povezava z geografskim območjem iz točke 4 potrjujejo tudi rezultati potrošniških raziskav. Več kot 67 % anketiranih je poznalo vsaj enega izmed prodajnih nazivov proizvoda („truskawka kaszubska“ ali „kaszëbskô malëna“). „Truskawka kaszubska“ je po mnenju anketirancev bolj okusna (73 %) in bolj sladka (68 %) od drugih jagod. Približno 64 % vprašanih meni, da je „truskawka kaszubska“ ali „kaszëbskô malëna“ značilen proizvod Kašubije. Prebivalci Pomeranije in Kašubije so prepričani, da je jagoda najbolj značilen sadež za to regijo. Skoraj tretjina prebivalcev Kašubije je jagode omenila spontano, skoraj 80 % pa se zaveda njihove posebnosti za regijo.

Sklic na objavo specifikacije

http://www.minrol.gov.pl/DesktopDefault.aspx?TabOrgId=1620&LangId=0

(1) UL L 93, 31.3.2006, str. 12.